**פפר** (באנגלית: **Pepper**) הוא סניף של בנק לאומי, שבו כל השירותים הבנקאיים מוצעים רק דרך אפליקציית מובייל.

ב"פפר" ניתן לנהל חשבון בנק, ליטול הלוואות, להפקיד לפקדונות וחסכונות, לקבל פנקס צ'קים וכרטיס אשראי או דביט בינלאומי. השירות הבנקאי בפפר ניתן בטלפון בשעות היום ובצ'ט הזמין 24 שעות ביממה, 6 ימים בשבוע. כיום השירות מאפשר פתיחת חשבונות יחיד פרטיים בלבד, אך מתוכננת גם אפשרות לפתיחת חשבונות משותפים וחשבונות עסקיים בעתיד.

בדומה לשירותים בנקאיים נוספים, ב"פפר" מוצע פיד לכל לקוח (בסגנון המאפיין רשתות חברתיות) ובו מוצגות תובנות צרכניות שונות.

היסטוריה
--------

"פפר" הושק לראשונה ביוני 2017 על ידי בנק לאומי כ"**בנק ישיר ועצמאי**". קהל היעד העיקרי אליו פונה פפר הוא צעירים, מגיל 16 ומעלה, בשל הזיקה של צעירים לאמצעים דיגיטליים. לצורך הפרויקט, הבנק השקיע כ-300 מיליון ש"ח. לפי התעריפון המפורסם באתר "פפר", לא נגבות עמלות - למעט במקרים חריגים. "פפר" מהווה חברה-בת של בנק לאומי, בעבר היה "פפר" חטיבה בתוך הבנק.

השירות הציע אפליקציה נוספת בשם "**פיי**" (לשעבר "**פפר פיי**", באנגלית: "**Pepper Pay**") המאפשרת ללקוחות כל הבנקים לקבל ולשלוח תשלומים אל אנשי הקשר שלהם בטלפון הנייד, לאסוף כספים בקבוצה ועוד. כיום, "**Pay**" הוא שירות נפרד.

ב-2019 הושקה האפליקציה "**Pepper Invest**", המיועדת ללקוחות "פפר" בלבד אשר מלאו להם 18 שנים. ביישומון ניתן לסחור בניירות ערך של חברות בארצות הברית ובשברי מניות החל מ-50 שקלים.

על מנת לפתוח חשבון ב"פפר", על המבקש לעבור שיחת וידאו עם בנקאי ולצרף מסמכים מזהים אודותיו. מסיבות רגולטוריות, מורשים לפתוח חשבון ב"פפר" רק ישראלים שמקום מושבם בישראל ואינם בעלי אזרחות אמריקנית. למעט צעירים (16-18), המחויבים בהצגת תעודת זהות בלבד, או מקרים אחרים (הכפופים לשיקול דעת בנק לאומי), על כל מבקש להחזיק בחשבון בנק ובכרטיס אשראי קיימים ופעילים על מנת לבדוק את נתוני האשראי של המבקש. לאחר ההצטרפות ל"פפר", הלקוח מקבל מארז הצטרפות ובו כרטיס אשראי ופנקסי שיקים.

בחודש פברואר 2022 הוגשה תובענה ייצוגית בסכום של מאות מיליוני שקלים, בטענה כי למעשה בנק לאומי (המחזיק בפועל של פפר) שיקר ללקוחותיו בכך שהבטיח זמינות מיידית באפליקציה בעוד שבין התאריכים ינואר 2021 - פברואר 2022 פעולות רבות בוצעו באיחור רב מה שגרם ללקוחות להפסדי עתק. 

נכון ל-2023, השימוש ב"פפר" מוגבל לאפליקציה בלבד, ולא ניתן לבצע פעילות באמצעות דפדפן או אתר ייעודי.

קישורים חיצוניים
----------------

* אתר האינטרנט הרשמי של Pepper
* אתר למנויים בלבד נועם בר, כל הטריקים והחורים מאחורי הבנק הדיגיטלי פפר של בנק לאומי, באתר TheMarker‏, 1 באפריל 2018
* אתר למנויים בלבד נועם בר, אין עם מי לדבר: זה מה שקרה ללקוח פפר פיי כשהכסף שלו נעלם, באתר TheMarker‏, 27 בספטמבר 2018
* אתר למנויים בלבד מיכאל רוכוורגר, "אם פפר כזה גרוע, למה הפועלים ודיסקונט מנסים להקים עכשיו פפר משלהם?", באתר TheMarker‏, 21 בפברואר 2021

הערות שוליים
------------

1. ↑  רעות שפיגלמן, הבנק הדיגיטלי PEPPER של לאומי זמין מהבוקר לכלל הציבור, באתר כלכליסט, 26 ביוני 2017
2. ↑  שאלות ותשובות באתר "Pepper"
3. ↑  לאומי השיק בנק חדש בשם ׳פפר׳ שזמין רק באפליקציה באתר Geektime,‏ 20 בפברואר 2017
4. ↑  רחלי בינדמן, בדרך לאמריקה - פפר הפך לחברת בת נפרדת מלאומי, באתר כלכליסט, 3 בפברואר 2019

| בנק לאומי לישראל |
| --- |
| היסטוריה ופעילות | אוצר התיישבות היהודים • בנק אנגלו-פלשתינה • משבר מניות הבנקים • Pepper (אפליקציה) |  |
| מיזוגים | בנק אלרן • בנק קרדיט • בנק אגודת ישראל • הלוואה וחיסכון • בנק קופת עם • בנק אוניקו • בנק ערבי ישראלי |
| יושבי ראש | הופיין • פורדר • להמן • זקס • יפת • הורביץ • חת • זנבר • רף • ברודט • חאג' יחיא |
| מנהלים | ליבונטין • הופיין • ברט • להמן • יפת • בינו • ד. פרידמן • מאור • רוסק עמינח • ח. פרידמן |